**PASKAIDROJUMA RAKSTS**

**par Jelgavas novada pašvaldības 2016.gada 25.maija saistošajiem noteikumiem Nr.7**

**„Par licencētajām zemūdens medībām Lielupē”**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Saistošo noteikumu projekta nepieciešamības raksturojums | * 1. Licencēto zemūdens medību nolikuma izstrādes nepieciešamību nosaka “Jelgavas novada attīstības programma 2011. – 2017.gads” kurā noteikts, ka: “*Plānošanas dokumentos līdz šim maz vai nemaz netiek pieminēta veselības veicināšana un pasākumi, ko varētu veikt pašvaldība iedzīvotāju veselības veicināšanai, tāpat maz skarti vides labiekārtošanas jautājumi, t.sk. parku, skvēru un upmalu attīstīšana par atpūtas un aktivitāšu teritorijām. Līdz šim Lielupe un tās lielākās pietekas netika apskatītas kā atpūtai un sportam piemērotas teritorijas*.”   “Jelgavas novada attīstības programma 2017. – 2023.” paredz kā prioritāti nākošajam periodam noteikt ūdens teritoriju apsaimniekošanas organizāciju. Būtiskākie uzdevumi un darbības virzieni sadarbībā ar kaimiņu teritorijām tiek minēts “*Veidot sadarbību Lielupes baseina apgabala apsaimniekošanas plāna realizēšanā.*” un “*Izskatīt iespēju veidot Lielupes upes teritorijā rekreācijas un tūrisma teritorijas*.”  Jelgavas novada dome organizējot licencētas zemūdens medības veicinātu veselīga dzīvesveida piekopšanu vienlaicīgi attīstot atpūtas un aktivitāšu teritorijas upmalā. Lielupe un tās lielākās pietekas ir apskatāmas kā atpūtai un zemūdens medību sportam piemērotas teritorijas.   * 1. Zvejniecības likuma 5.panta ceturtā daļa nosaka, ka pašvaldība zvejniecību regulējošos normatīvajos aktos noteiktajā kārtībā organizē valstij piederošo zvejas tiesību izmantošanu un pārzina privāto zvejas tiesību izmantošanu ūdeņos, kas atrodas pašvaldības administratīvajā teritorijā vai piekļaujas tai. Zvejas tiesību izmantošana iekšējos ūdeņos, kas atrodas vairāku pašvaldību administratīvajās teritorijās vai robežojas ar tām, veicama saskaņā ar šo pašvaldību vienošanos.   2. Zvejniecības likuma 10.panta piektā daļa nosaka, ka pašvaldība izdod saistošos noteikumus par licencēto makšķerēšanu, licencēto vēžošanu vai licencētajām zemūdens medībām tās administratīvajā teritorijā esošajos ūdeņos, ja saskaņā ar normatīvajiem aktiem par licencēto makšķerēšanu, licencēto vēžošanu un licencētajām zemūdens medībām šajos ūdeņos paredzēta makšķerēšanas, vēžošanas vai zemūdens medību tiesību izmantošana ar īpašām atļaujām (licencēm).   3. Makšķerēšanas kārtību regulē Ministru kabineta 2015.gada 22.decembra noteikumi Nr.800 „Makšķerēšanas, vēžošanas un zemūdens medību noteikumi”. Kā izriet no šo noteikumu 46.punkta 46.1.apakšpunkta, tad Pašvaldības administratīvajā teritorijā esošo ūdeņu zivju un vēžu resursu saudzēšanas, bioloģiskās daudzveidības un ilgtspējīgas ieguves nodrošināšanai, īpaši aizsargājamo, ierobežoti izmantojamo zivju sugu un to biotopu aizsardzībai, ietekmes uz vidi samazināšanai un makšķerēšanas, vēžošanas un zemūdens medību tūrisma attīstības veicināšanai pašvaldība ar saistošajiem noteikumiem ir tiesīga noteikt no šiem noteikumiem atšķirīgu makšķerēšanas, vēžošanas un zemūdens medību kārtību, ja: 46.1. saskaņā ar normatīvajiem aktiem par licencētās makšķerēšanas, vēžošanas un zemūdens medību kārtību tās administratīvās teritorijas ūdeņos tiek organizēta licencētā makšķerēšana, vēžošana vai zemūdens medības.   4. Ministru kabineta 2015.gada 22.decembra noteikumi Nr.800 „Makšķerēšanas, vēžošanas un zemūdens medību noteikumi” 41.punkts nosaka: “No 1. marta līdz 30. aprīlim zemūdens medības ir aizliegtas visos ūdeņos, izņemot Baltijas jūras un Rīgas jūras līča piekrastes ūdeņus un ūdeņus, kuros atbilstoši normatīvajiem aktiem par licencēto makšķerēšanu, vēžošanu un zemūdens medību kārtību ir organizētas licencētās zemūdens medības.”   5. Licencētās makšķerēšanas, vēžošanas un zemūdens medību kārtību reglamentē Ministru kabineta 2015.gada 22.decembra noteikumu Nr.799 „Licencētās makšķerēšanas, vēžošanas un zemūdens medību kārtība”. Šo noteikumu 3.punkts nosaka, ka Licencēto makšķerēšanu, vēžošanu vai zemūdens medības Baltijas jūras vai Rīgas jūras līča piekrastes ūdeņos, publiskos ezeros un upēs, kā arī ezeros un upēs, kurās zvejas tiesības pieder valstij, organizē vietējā pašvaldība, kuras administratīvajā teritorijā atrodas attiecīgie ūdeņi, bet privātos ūdeņos, kuros zvejas tiesības nepieder valstij, – privāto ūdeņu īpašnieks vai pašvaldības vai privāto ūdeņu īpašnieka pilnvarota persona (turpmāk – organizētājs).   6. Licencētās zemūdens medības tiek organizēta ar nolūku: * uzlabot zivju krājumu aizsardzību un racionālu izmantošanu; * iegūt papildu līdzekļus zivju krājumu pavairošanai un aizsardzībai; * organizētu licencētai zemūdens medībām paredzēto zivju sugu pavairošanu; * organizētu zivju ieguves kontroli; * veicinātu aktīva un veselīga dzīvesveida attīstību;   + - veicinātu zemūdens medību tūrisma attīstību. |
| 2. Īss saistošo noteikumu projekta satura izklāsts | 2.1. Saistošo noteikumu projekts izstrādāts saskaņā ar Ministru kabineta 2015.gada 22.decembra noteikumiem Nr.799 „Licencētās makšķerēšanas, vēžošanas un zemūdens medību kārtība”.  2.2. Saistošie noteikumi nosaka licencētās zemūdens medības organizēšanas kārtību Lielupē un tās atzarojumos - visā garumā Jelgavas novada administratīvajā teritorijā.  2.3. Licencētā makšķerēšana Jelgavas novada administratīvajā teritorijā Lielupē tiek organizēta saskaņā ar Jelgavas novada izstrādāto Nolikumu “Par Licencētām zemūdens medībām Lielupes, Mūsas un Mēmeles upes posmos Jelgavas, Ozolnieku, Bauskas un Rundāles novados” un ar Ozolnieku, Bauskas un Rundāles novadu pašvaldību vienošanos.  2.4. Nolikumā iekļauts - Vispārīgie jautājumi; Licencētās zemūdens medības noteikumi; Vides un dabas resursu aizsardzības prasības, kas jāievēro zemūdens medniekiem; Licencēto zemūdens medību licenču veidi, skaits un maksa par licencēm; Kārtība, kādā samazināma maksa par makšķerēšanas licencēm; Licences saturs un rekvizīti; Zemūdens medību licenču realizācijas kārtība; No makšķerēšanas licenču realizācijas iegūto līdzekļu izlietojums; Lomu uzskaites kārtība; Licencētās makšķerēšanas organizētāja sniegtie pakalpojumi un pienākumi; Licencētās makšķerēšanas organizētāja pasākumu plāns zivju resursu saglabāšanai, papildināšanai un aizsardzībai; Licencētās zemūdens medību un vides aizsardzības prasību ievērošanas kontrole; Nolikuma darbības laiks; Nolikuma pielikumi. |
| 3. Saistošo noteikumu projekta ietekme uz pašvaldības budžetu | Tiešas ietekmes nav |
| 4. Saistošo noteikumu projekta ietekme uz uzņēmējdarbības vidi pašvaldības teritorijā | Saistošie noteikumi uzlabos uzņēmējdarbības vidi pašvaldības teritorijā, jo tiks veicināts zemūdens medību tūrisms, kā arī aktīva un veselīga dzīvesveida attīstība. Ieguvēji būs pašvaldības teritorijā esošo veikalu, ēdināšanas, viesnīcu, degvielas tirdzniecības pakalpojumu sniedzēji. |
| 5. Saistošo noteikumu projekta iespējamā ietekme uz administratīvajām procedūrām | Tiešas ietekmes nav |
| 6. Informācija par konsultācijām ar privātpersonām saistībā ar saistošo noteikumu projektu | 6.1. Saistošo noteikumu projekts un paskaidrojuma raksts ievietots [www.jelgavasnovads.lv](http://www.jelgavasnovads.lv).  6.2. Saņemts Personu apvienības parakstīts iesniegums ar atbalstu licencēto zemūdens medību organizēšanai pašvaldības administratīvajā teritorijā esošajos ūdeņos. |

Domes priekšsēdētājs Z.Caune